|  |
| --- |
|  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  | **CYMERADWYWYD GAN** | Y Gwasanaethau Cymdogaethau |
|  |
|  |  |  | **DYDDIAD** | Medi 2024 |
|  |
|  |  |  | **RHIFYN/FERSIWN** | 2 |
|  |
|  |  |  | **DYDDIAD ADOLYGU** | 10.10.2024 |
| This document is also available in English. |

|  |  |
| --- | --- |
| Cynllun Rheoli CoedyddiaethAdran yr Amgylchedd ac Adfywio Castell-nedd Port Talbot  | A close up of Neath Port Talbot logo |

**Cynnwys**

|  |  |  |
| --- | --- | --- |
| Crynodeb Gweithredol |  | 3 |
| Cyflwyniad |  | 3 |
| Buddion coed a choetiroedd  |  | 4 |
| Canllawiau'r diwydiant |  | 5 |
| Canllawiau ar gyfer rheoli coed ar dir sy'n eiddo i'r cyngor |  | 7 |
| Canllawiau ar gyfer rheoli coed ar dir preifat  |  | 13 |
| Gwybodaeth Gyswllt |  | 19 |

# Crynodeb gweithredol

Nod y polisi hwn yw sicrhau bod y cyngor yn cydymffurfio â'r holl ddeddfwriaeth statudol berthnasol a chanllawiau arfer gorau cyfredol mewn perthynas â rheoli coed a choetiroedd ym Mwrdeistref Sirol Castell-nedd Port Talbot.

Mae'r ddogfen hon yn cyflwyno'r Cynllun Rheoli Coedyddiaeth ar gyfer Cyngor Castell-nedd Port Talbot. Mae'r cynllun yn cynnwys:

* Cyflwyniad
* Buddion coed a choetiroedd
* Arweiniad y diwydiant
* Canllawiau ar gyfer rheoli coed ar dir sy'n eiddo i'r cyngor ac ar dir preifat

# Cyflwyniad

Mae'r ddogfen hon wedi'i hysgrifennu fel arweiniad i holl randdeiliaid Cyngor Bwrdeistref Sirol Castell-nedd Port Talbot (CBSCNPT) ar sut gallant ddisgwyl i goed gael eu rheoli ar dir y cyngor, yn ogystal ag arweiniad ar sut yr ymdrinnir â choed ar dir preifat.

Er mwyn gwella'r amgylchedd naturiol i breswylwyr Castell-nedd Port Talbot, bydd y cyngor yn parhau i wella a gwarchod ein coed a'n coetiroedd. Bydd y dull a nodir yn y cynllun hwn hefyd yn sicrhau y bydd gan genedlaethau’r dyfodol fynediad at yr adnodd naturiol hwn.

Drwy reoli ein stoc goed ym mwrdeistref Castell-nedd Port Talbot, byddwn yn helpu i weithio tuag at liniaru'r argyfyngau natur a newid yn yr hinsawdd.

Diben y cynllun yw sicrhau yr ymdrinnir yn briodol ag unrhyw gwynion neu ymholiadau, a bod unrhyw waith a wneir yn cydymffurfio â'r ddeddfwriaeth statudol briodol a'r canllawiau arfer gorau cyfredol.

Yn ogystal ag ymdrin â cheisiadau gan y cyhoedd, aelodau a swyddogion eraill yn y sefydliad, mae rhwymedigaeth gyfreithiol ar yr awdurdod lleol i archwilio a rheoli coed sydd dan ein perchnogaeth tir yn rhagweithiol.

Dan ganllawiau statudol a’n rhwymedigaethau dyletswydd gofal i ddefnyddwyr priffyrdd, dylai coed ar dir preifat, sydd o fewn pellter syrthio i briffyrdd, llwybrau troed a llwybrau ceffylau mabwysiedig, gael eu rheoli’n briodol hefyd.

Nid yw'n ymarferol nac yn rhesymol i'r rhai sy'n berchen ar ardaloedd mawr o dir archwilio pob coeden unigol. Fodd bynnag, disgwylir i sefydliadau fel awdurdodau lleol feddu ar raglen gydnabyddedig ar gyfer rheoli coed ar draws y fwrdeistref sirol.

Mae mwy nag 20,000 o goed ar dir y cyngor yn y fwrdeistref sirol (heb gynnwys y rhai mewn ardaloedd coetir). Mae cyfrifoldeb am y coed hyn yn amrywio rhwng cyfarwyddiaethau, fel a ganlyn:

* Parciau a gerddi ffurfiol, mynwentydd, priffyrdd, ardaloedd chwarae i blant, ystadau diwydiannol, canol trefi a mannau agored cyhoeddus - Cyfarwyddiaeth yr Amgylchedd ac Adfywio.
* Tai lloches ar gyfer yr henoed a thir cyfagos - Cyfarwyddiaeth y Gwasanaethau Cymdeithasol, Iechyd a Thai.
* Parciau gwledig ac ysgolion - Cyfarwyddiaeth Addysg, Dysgu Gydol Oes a Hamdden.

Bydd yr uned goedyddiaeth yn y Gwasanaethau Cymdogaethau’n darparu cyngor proffesiynol a thechnegol cyffredinol mewn perthynas â'r coed hyn.

# Buddion coed a choetiroedd

Mae Cyngor Castell-nedd Port Talbot yn cydnabod gwerth ei stoc goed ac mae'n deall y buddion cymdeithasol, amgylcheddol, iechyd ac economaidd y gall coed eu darparu i'r gymuned.

Mae coed yn darparu ymdeimlad o le i'r gymuned leol ac maent hefyd yn creu cysylltiad diwylliannol a hanesyddol â'n gorffennol, gan ddarparu adnodd addysgol naturiol.

Mae gwella iechyd meddwl ein preswylwyr yn flaenoriaeth ac mae darparu amgylchedd sy'n cefnogi bywyd gwyllt lleol yn cael effaith gadarnhaol ar bobl leol. Gall parciau a mannau agored ddarparu mannau deniadol ar gyfer ymarfer corff yn ogystal â chreu amgylchedd gwell i weithio a byw ynddo.

Gall y cynllun rheoli hwn helpu i wella'r amgylchedd a fydd yn helpu i liniaru effeithiau llygredd aer a sŵn mewn ardaloedd poblog.

Mae coed yn amsugno ac yn storio nwyon tŷ gwydr, a all helpu i fynd i'r afael â newid yn yr hinsawdd, yn ogystal â darparu cysgod sy'n helpu gydag oeri trefol. Gall systemau gwreiddiau cadarn wella sadrwydd y pridd, yn ogystal ag atal llifogydd, sy'n golygu y gall rheoli coed helpu i liniaru amgylcheddau sy'n newid. Gall stoc goed a reolir yn dda hefyd gynyddu gwerth amwynder ardal, gan arwain at gynnydd yng ngwerth eiddo a rhoi hwb i gyfoeth economaidd cyffredinol y fwrdeistref.

Bydd rheoli coed yn effeithlon yn helpu'r awdurdod i greu cymunedau cynaliadwy a ffyniannus, yn ogystal â rheoli ein hamgylchedd lleol ar gyfer cenedlaethau'r dyfodol.

# Canllawiau'r diwydiant

Mae Cyngor Castell-nedd Port Talbot yn gyfrifol am filoedd o goed yn ein strydoedd, ein parciau, ein hysgolion, ein mannau agored, ein hardaloedd coetir ac o'u cwmpas. Mae'r adran ganlynol yn nodi'r arferion gorau cyfredol a'r safonau a nodir yng nghanllawiau'r diwydiant a'r Awdurdod Gweithredol Iechyd a Diogelwch. Adolygwyd dogfennau arweiniol a deddfwriaeth fel Deddf Iechyd a Diogelwch yn y Gwaith etc (1974), Deddf Bywyd Gwyllt a Chefn Gwlad 1981 a chynllun rheoli'r risg o goed neu ganghennau'n cwympo'r Awdurdod Gweithredol Iechyd a Diogelwch i sicrhau cydymffurfiaeth â deddfwriaeth. Mae'r cynllun hwn yn nodi y dylid mabwysiadu ymagwedd sy'n rhesymol ymarferol, sy'n gymesur â risg. Bydd nodi methiannau posib a materion diogelwch drwy drefn archwilio ragweithiol yn lleihau'r risg. Fodd bynnag, bydd yr angen am reolaeth ymatebol bob amser yn parhau.

13.3% yw cyfartaledd cenedlaethol y DU ar gyfer cyfanswm arwynebedd y tir sydd o dan goed, o'i gymharu â chyfartaledd Cymru, sef 19.4%. Mae 22 awdurdod lleol yng Nghymru, ac mae gan Gyngor Castell-nedd Port Talbot y ganran uchaf o goed. Mae nifer uchel o goed yn darparu buddion amgylcheddol a chymdeithasol niferus, ond mae hefyd yn golygu bod yr awdurdod yn wynebu baich ariannol ychwanegol oherwydd yr angen am fwy o adnoddau.

Ar gyfer coed sydd mewn lleoliadau lle mae llawer o ymwelwyr, mae angen mabwysiadu ymagwedd fwy rhagweithiol. Mae llywodraeth y DU yn argymell uchafswm o 5 mlynedd rhwng unrhyw archwiliadau penodol ar gyfer coed sy’n perthyn i gategorïau risg uwch. Fodd bynnag, mae hyn yn dibynnu ar leoliad a chyflwr y goeden. Nid oes unrhyw arweiniad manwl ar hyn yn benodol. O ganlyniad i amrywiadau ar bob safle a lleoliad, nid yw mabwysiadu ymagwedd fformiwläig yn ymarferol, ond mae'n rhaid i ddeiliaid dyletswyddau arfer disgresiwn rhesymegol.

Mae’r angen am strategaeth gytunedig ar gyfer rheoli coed yn ddiogel yn ymwneud â dyletswydd gofal y cyngor fel a nodir o dan Ddeddfau Cyfrifoldeb Meddianwyr 1957 a 1984.

# Canllawiau ar gyfer rheoli coed ar dir sy'n eiddo i'r cyngor

## **Archwiliadau coed**

Mae’r ddeddfwriaeth a’r canllawiau perthnasol wedi’u hadolygu a bydd ein cyfundrefn archwilio’n gweithio ar sail cylch 18 mis i 5 mlynedd ar gyfer ardaloedd risg uchel/ardaloedd sydd â nifer uchel o ymwelwyr, a chylch 5 mlynedd ar gyfer coed eraill dan ein perchnogaeth. Bydd dadansoddiad llawn o ardaloedd archwilio coed yn cael ei gynnwys mewn Cynllun Gweithredu Gweithredol sy'n gysylltiedig â'r Cynllun Rheoli hwn (gweler Atodiad A). Gall amlder yr archwiliadau newid yn dibynnu ar nifer o ffactorau, gan gynnwys maint, cyflwr a statws y goeden unigol.

Er mwyn dilyn ymagwedd arfer gorau, byddwn yn ymdrechu i gynnal archwiliadau yn dymhorol, gan gynnal archwiliadau yn ystod tymor gwahanol i'r archwiliad blaenorol. Bydd hyn yn galluogi syrfewyr i sicrhau bod cyflyrau ffisiolegol a strwythurol y coed yn cael eu gwerthuso. Bydd person sydd â'r lefel briodol o brofiad a chymwysterau yn cynnal yr archwiliadau.

Bydd archwiliadau ar goed unigol yn cael eu cynnal o'r ddaear a byddant yn defnyddio'r Dull Asesu Coed Gweledol. Bydd unrhyw goeden â nam gweladwy, boed yn ffisegol neu'n fiolegol, a all awgrymu bod perygl i ddiogelwch coed, yn arwain at roi lefel risg ar y goeden honno. Yna rhoddir ystyriaeth i lefel y risg a goblygiadau tebygol y goeden yn cwympo. Byddai'r asesiad hwn yn pennu a oes angen cwblhau gwaith i leihau'r risg, neu a oes angen adolygu a diweddaru pa mor aml y mae'r goeden honno'n cael ei harchwilio.

Bydd holl nodweddion risg coed posib ac unrhyw faterion eraill yn cael eu hadrodd i'r Swyddog Coedyddiaeth, a darperir cyngor ynghylch a oes angen asesiad neu gamau gweithredu pellach.

## **Coed marw, coed sy'n marw neu goed sy'n beryglus**

Os nodwyd bod coeden wedi marw, yn farw neu’n beryglus, naill ai o ganlyniad i archwiliad neu o ganlyniad i gais i'w harchwilio, bydd gwaith adfer perthnasol yn cael ei raglennu yn unol â'r risg ac o fewn y cyllidebau sydd ar gael.

Bydd unrhyw waith ar goed a wneir yn y fwrdeistref yn cael ei wneud i Safonau Prydeinig BS3998:2010 ar gyfer gwaith coed ac arfer gorau'r diwydiant. Bydd asesu a lliniaru ecolegol priodol yn rhan o’r arfer gorau hwn, yn unol â’n dyletswydd bioamrywiaeth o dan Ddeddf yr Amgylchedd (Cymru) 2016.

## **Canghennau sy'n hongian uwchben**

Pan fydd canghennau o goed ar dir sy'n eiddo i'r cyngor yn hongian uwchben eiddo, palmant neu ffordd gerbydau, bydd asesiad coed gweledol yn cael ei gynnal i werthuso'r risg. Os canfyddir bod y canghennau'n gadarn yn strwythurol, nid oes gofyniad cyfreithiol i'w torri. Fodd bynnag, mae gofyniad statudol ar yr awdurdod i ddilyn canllawiau cliriadau uchder lleiaf ar lwybrau troed (2.5m) a ffyrdd cerbydau (5.3m).

Os yw'r goeden yn iach, ni chaiff y canghennau eu torri oni bai eu bod yn tyfu o fewn yr uchder lleiaf a grybwyllwyd uchod, neu eu bod yn achosi niwsans cyfreithiol. Bydd pob achos yn cael ei asesu'n unigol a bydd amgylchiadau lliniarol yn cael eu hystyried.

## **Maint y coed**

Wrth dderbyn cais am archwiliad, adolygir yr archwiliad diweddaraf. Os oes angen cynnal archwiliad arall, cynhelir asesiad coed gweledol i werthuso diogelwch. Nid yw coed mawr o reidrwydd yn beryglus, ac os penderfynir nad yw coeden fawr yn achosi perygl, mae'n annhebygol y bydd angen gwaith trin coed.

## **Rhwystro golau dydd**

Nid oes hawl gyffredinol i olau. Mae’n rhaid caffael unrhyw hawl gyfreithiol i olau fel hawddfraint, felly mewn achosion arbennig sy'n ymwneud ag eiddo penodol yn unig y bydd yn berthnasol. Fodd bynnag, dylid nodi nad yw hawddfraint i olau’n berthnasol i erddi. Ni fydd unrhyw waith yn cael ei wneud ar goed ar dir sy'n eiddo i'r awdurdod lle mae hawl i olau, oni bai fod hawliad cyfreithiol i wneud hynny.

## **Amharu ar geblau uwchben:**

Y cwmnïau cyfleustodau perthnasol sy'n gyfrifol am geblau uwchben. Dylai unrhyw waith a wneir gan y cwmnïau cyfleustodau neu'r contractwyr penodedig ddilyn Safon Brydeinig BS3998:2010 a rhifyn 4 canllawiau'r Cyd-grŵp Cenedlaethol Cyfleustodau ar gyfer cynllunio, gosod a chynnal a chadw offer cyfleustodau yn agos at goeden. Cysylltir â chwmnïau cyfleustodau ynghylch unrhyw bryderon am ganghennau sy'n ymyrryd â'u ceblau.

## **Amharu ar dderbyniad signal lloeren/teledu**

Nid oes gofyniad cyfreithiol i docio neu dorri coed iach er mwyn darparu gwell derbyniad signal lloeren/teledu. Ni fydd yr awdurdod yn cynnal unrhyw waith coed os oes honiad bod coed yn effeithio ar dderbyniad o'r fath.

## **Ymddygiad gwrthgymdeithasol:**

Mewn rhai amgylchiadau, cydnabyddir y gall coed ddarparu lloches ar gyfer unigolion/grwpiau sy'n achosi niwsans neu'n cyflawni gweithgareddau anghyfreithlon.

Os caiff amgylchiadau o'r fath eu dwyn i sylw'r cyngor, rhoddir cyngor ar y gwaith posib y gellir ei gyflawni i leihau'r problemau. Gall y gwaith hwn gynnwys gwella'r gwelededd at ddibenion CCTV neu blismona’r ardal yn fwy. Byddai'r gwaith hwn yn amodol ar y gyllideb sydd ar gael i'r gyfarwyddiaeth/is-adran berthnasol i gyflawni gwaith o'r fath.

## **Colli dail**

Mae colli dail a deiliach marw yn broses naturiol ac nid oes unrhyw ofyniad cyfreithiol i glirio dail sydd wedi cwympo. Ni fydd yr awdurdod yn clirio dail o eiddo preifat. Fodd bynnag, lle gallai problem ddifrifol godi, e.e. dail yn rhwystro draeniau sy'n debygol o achosi difrod, gall fod yn bosib gwneud rhywfaint o waith trin coed i helpu i leddfu'r broblem.

## **Systemau gwreiddiau'n tresmasu ar dir**

Os bernir bod y goeden dan sylw yn iach ac yn ddiogel, nid oes gofyniad cyfreithiol i gael gwared ar wreiddiau sy'n tresmasu ar dir, oni bai fod difrod yn cael ei wneud i'r eiddo cyfagos. Y tirfeddiannwr yr effeithir arno sy'n gyfrifol am brofi bod difrod yn cael ei wneud.

Ystyrir pob cais yn ôl ei rinwedd ei hun. Ar ôl iddo gael ei awdurdodi gan ei gyfarwyddiaeth berthnasol , bydd unrhyw waith yr ystyrir ei fod yn angenrheidiol yn cael ei gyflawni cyn gynted ag y bo'n rhesymol ymarferol.

## **Gorchymyn Cadw Coed**

Fel arfer, ni fydd coed ar dir sy'n eiddo i'r cyngor yn destun Gorchmynion Cadw Coed. Bydd yr egwyddor a ddefnyddir i warchod coed ar dir preifat yn cael ei chymhwyso i goed ar dir yr awdurdod pan fydd unrhyw gynigion datblygu.

## **Bioamrywiaeth**

Mae deddfwriaeth ynghylch diogelu bywyd gwyllt, y mae angen ei hystyried wrth gyflawni gwaith ar goed, fel:

* *Deddf Bywyd Gwyllt a Chefn Gwlad 1981 (fel y'i diwygiwyd)* - sy’n diogelu adar gwyllt, eu hwyau, eu cywion a'u nythod.
* *Rheoliadau Gwarchod Cynefinoedd a Rhywogaethau 2017* – sy’n rhoi amddiffyniad ychwanegol ar gyfer ystlumod sy'n nythu yn y coed.
* *Deddf yr Amgylchedd (Cymru) 2016* - yn enwedig mewn perthynas â dyletswydd bioamrywiaeth a chadernid ecosystemau o dan Adran 6, sy'n ei gwneud yn ofynnol i awdurdodau cyhoeddus gynnal a gwella bioamrywiaeth. Mae hwn hefyd yn ofyniad o dan nod llesiant 'Cymru gydnerth' o dan Ddeddf Llesiant Cenedlaethau'r Dyfodol (Cymru).

Wrth gynllunio gwaith ar goed, bydd yr effeithiau ar fywyd gwyllt yn cael eu hystyried ac ymgynghorir â'r Tîm Cefn Gwlad a Bywyd Gwyllt yn ôl yr angen. Bydd hyn yn ceisio gwarchod bywyd gwyllt fel adar sy'n nythu, ystlumod, moch daear etc. Bydd unrhyw waith coed yn destun arolygon ecolegol priodol (gan gynnwys ar gyfer adar sy'n nythu, pathewod ac ystlumod), mesurau lliniaru i sicrhau bod bioamrywiaeth yn cael ei chynnal a'i gwella a bydd trwyddedau, rhywogaethau a warchodir yn cael eu sicrhau lle bo angen cyn i'r gwaith ddechrau. Gwaith hanfodol yn unig fydd yn cael ei wneud yn ystod y tymor nythu, ynghyd ag arolygon priodol. Os nodir adar sy'n nythu, bydd y gwaith yn cael ei ohirio nes bod y cywion wedi magu plu. Lle nodir bod angen gwneud gwaith brys i ddiogelu bywyd gwyllt, ymgynghorir â'r Tîm Cefn Gwlad a Bywyd Gwyllt i helpu i nodi'r camau gweithredu gorau.

## **Clefydau**

Mae angen asesu ac adolygu unrhyw glefydau a nodir yn stoc goed yr awdurdod o ran diogelwch y cyhoedd ac iechyd gweddill y coed. Byddai'n rhaid adolygu'r effeithiau tymor byr a thymor hir, gan gynnwys cynllunio gwaith cysylltiol.

Mae ein cyfundrefn archwilio’n dilyn dull arfer gorau, lle bydd archwiliadau’n cael eu cynnal yn dymhorol. Bydd hyn yn helpu i adnabod ffyngau, plâu a chlefydau, a all fod yn bresennol ar adeg benodol o'r flwyddyn yn unig. Bydd person sydd â'r lefel briodol o brofiad a chymwysterau’n cynnal yr archwiliadau.

## **Gosod coed newydd**

Os oes angen torri coeden â Gorchymyn Cadw Coed (GCC), yna gosodir coed newydd ar gymhareb o 3:1, sy’n cyfateb i ansawdd, amgylchedd a phwysigrwydd ecolegol y goeden a gollir. Rhaid plannu'r goeden newydd ar safle, neu’n union gerllaw safle, o leiaf 3 coeden o fath a maint cydadferol am bob 1 a gollir.

Ar gyfer coed eraill, bydd y gymhareb 3:1 yn cael ei defnyddio fel canllaw, ond byddwn yn gweithio gyda’r Tîm Cefn Gwlad a Bywyd Gwyllt i sicrhau y byddai’r gymhareb hon yn briodol i’r ardal. Lle bo angen, gellir lleihau nifer y coed newydd neu wneud gwelliannau eraill: er enghraifft, mewn sefyllfaoedd lle byddai plannu coed ar gymhareb 3:1 yn achosi difrod i gynefinoedd eraill fel glaswelltir neu weundir.

# Canllawiau ar gyfer rheoli coed ar dir preifat

Y perchennog tir, y meddiannydd neu'r tenant sy'n gyfrifol am yr holl goed ar dir preifat, fel a nodir yn Neddf Cyfrifoldeb Meddianwyr 1957 a 1984. Os oes unrhyw fflora ar dir preifat yn achosi problem, gall yr awdurdod gyflwyno hysbysiad cyfreithiol i'r perchennog/meddiannydd yn mynnu bod y gwaith yn cael ei gwblhau o fewn amserlen a nodir. Os nad yw'r gwaith yn cael ei wneud o hyd, gall y cyngor wneud y gwaith a hawlio'r holl gostau rhesymol yn ôl.

## **Archwiliadau coed**

Y tirfeddiannwr/tenant sy'n gyfrifol am yr holl goed ar dir preifat. Cynghorir pob tirfeddiannwr sy’n gwneud ymholiadau ynghylch diogelwch coed ar ei dir i drefnu i’r coed hynny gael eu harchwilio gan dyfwr coed cymwys.

## **Coed marw, coed sy'n marw neu goed sy'n beryglus**

Mae gofyniad cyfreithiol ar berchnogion tir i sicrhau bod coed ar eu tir yn cael eu cynnal yn unol â safon ddiogel. Mae gan awdurdodau lleol bwerau i orfodi cael gwared ar goed peryglus. Cynghorir perchnogion tir i weithredu'n gyflym mewn perthynas ag unrhyw adroddiadau sy'n deillio o archwiliadau coed neu gwynion gan gymdogion etc.

Cynghorir aelodau o’r cyhoedd sy’n pryderu am goed ar dir dan berchnogaeth breifat i gysylltu â’r perchennog yn y lle cyntaf. Os nad yw hyn yn datrys y broblem, dylid ceisio cyngor gan gyfreithiwr. Dim ond pan ystyrir bod coed ar dir preifat yn berygl i'r briffordd neu asedau’r cyngor y bydd y cyngor yn arfer ei bwerau.

## **Canghennau sy'n hongian uwchben**

Os yw canghennau sy’n gordyfu’n iach ac yn gadarn yn strwythurol, nid oes gofyniad cyfreithiol i’w torri, oni bai eu bod yn achosi niwsans cyfreithiol. Fodd bynnag, mae gofyniad statudol ar awdurdodau lleol i sicrhau y caiff y cliriadau uchder lleiaf canlynol eu cynnal ar gyfer llwybrau troed a phriffyrdd mabwysiedig:

Llwybrau troed cyhoeddus - 2.5m

Priffyrdd mabwysiedig - 5.3m

Os yw canghennau’n tyfu dros eiddo cyfagos, y cyngor fydd i’r achwynydd siarad â’r tirfeddiannwr am ei bryderon. Os nad yw'r tirfeddiannwr yn fodlon cydweithredu, mae gan yr achwynydd yr hawl i dorri'r canghennau dan sylw yn ôl i'w ffin yn unig. Er mwyn cydymffurfio â’r gyfraith, dylai’r achwynydd gynnig y canghennau hyn yn ôl i’r tirfeddiannwr. Os nad yw’r perchennog tir am eu derbyn, y sawl sydd wedi eu torri sy’n gyfrifol am eu gwaredu yn y modd cywir.

Cynghorir tirfeddianwyr i gynnal eu ffin wrth ymyl y briffordd, drwy beidio â chaniatáu i'r canghennau dyfu y tu hwnt i'r uchderau a nodir uchod. Os bydd tirfeddiannwr yn methu gwneud hynny, bydd hyn yn golygu bod yr awdurdod lleol yn cyflwyno hysbysiad iddo gael gwared ar y canghennau sy'n gordyfu. Ar ôl cyfnod rhesymol o amser, os nad yw’r gwaith wedi'i gyflawni, bydd yr awdurdod yn bwrw ymlaen â’r gwaith ac yn codi ffi ar y tirfeddiannwr am yr holl gostau yr eir iddynt.

## **Rhwystro golau dydd**

Nid oes hawl gyffredinol i olau. Mae’n rhaid caffael unrhyw hawl gyfreithiol i olau fel hawddfraint, felly mewn achosion arbennig sy'n ymwneud ag eiddo penodol yn unig y bydd yn berthnasol. Fodd bynnag, dylid nodi nad yw hawddfraint i olau’n berthnasol i erddi.

Nid oes gan yr awdurdod lleol unrhyw bwerau cyfreithiol i gymryd rhan a bydd yn cynghori'r cyhoedd i siarad â'r tirfeddiannwr dan sylw yn unig. Os yw unigolyn yn teimlo bod ganddo hawl gyfreithiol i olau, mae angen iddo ymgynghori â'i gyfreithiwr.

## **Amharu ar dderbyniad signal lloeren/teledu**

Nid oes gofyniad cyfreithiol i docio neu dorri coed iach er mwyn darparu gwell derbyniad signal lloeren/teledu.

Cynghorir bod y person sy’n gwneud ymholiad yn siarad â’r tirfeddiannwr yn uniongyrchol. Ni fydd yr awdurdod yn ymwneud â materion o’r fath.

## **Amharu ar geblau uwchben**

Y cwmnïau cyfleustodau perthnasol sydd â’r cyfrifoldeb cyfreithiol am glirio canghennau o gwmpas ceblau uwchben er mwyn darparu gwasanaeth di-dor i’w cwsmeriaid.

Nid oes gan yr awdurdod lleol bwerau cyfreithiol i ymwneud â hyn. Rhaid i’r person sy'n codi unrhyw bryderon ynghylch canghennau’n amharu ar geblau cyfleustodau gysylltu â’r cwmnïau cyfleustodau’n uniongyrchol.

## **Colli dail**

Mae colli dail a deiliach marw yn broses naturiol ac nid oes unrhyw ofyniad cyfreithiol i glirio dail sydd wedi cwympo o eiddo preifat.

Ni fydd yr awdurdod yn clirio dail o eiddo preifat. Fodd bynnag, os oes pryderon bod dail sy’n syrthio o dir preifat yn achosi difrod i eiddo rhywun, cynghorir yr unigolyn i siarad â'r tirfeddiannwr. Os nad yw hynny'n llwyddiannus, dylai ymgynghori wedyn â’i gyfreithiwr.

## **Systemau gwreiddiau'n tresmasu ar dir**

Os bernir bod y goeden dan sylw yn iach ac yn ddiogel, nid oes gofyniad cyfreithiol i gael gwared ar wreiddiau sy'n tresmasu ar dir, oni bai fod difrod yn cael ei wneud i'r eiddo cyfagos. Y tirfeddiannwr yr effeithir arno sy'n gyfrifol am brofi bod difrod yn cael ei wneud.

Mae'r awdurdod yn cynghori y dylai'r unigolyn sy'n hawlio difrod i'w eiddo siarad â'r tirfeddiannwr. Os nad yw hynny'n llwyddiannus, bydd angen iddo gael Adroddiad Peiriannydd i brofi mai'r goeden sy'n achosi'r difrod. Os na chymerir unrhyw gamau pellach gan y tirfeddiannwr ar ôl llunio'r adroddiad, dylid ystyried cyngor cyfreithiol drwy gyfreithiwr.

## **Diogelu coed**

Mae gan yr awdurdod bwerau cyfreithiol i ddiogelu coed ar dir preifat rhag difrod gan drydydd partïon, a all gynnwys tirfeddianwyr, datblygwyr neu breswylwyr.

Cyn cyflawni neu awdurdodi unrhyw waith ar unrhyw goeden, mae cyfrifoldeb cyfreithiol ar bob tirfeddiannwr i wirio nad yw’r goeden yn destun Gorchymyn Cadw Coed ac nad yw’n tyfu mewn ardal gadwraeth. Os oes Gorchymyn Cadw Coed, rhaid gofyn am ganiatâd yr awdurdod lleol cyn i unrhyw waith gael ei gyflawni. Os oes angen cwympo nifer o goed, efallai y bydd angen i Cyfoeth Naturiol Cymru ddyroddi trwydded cwympo coed.

## **Bioamrywiaeth**

Mae deddfwriaeth ynghylch diogelu bywyd gwyllt, y mae angen ei hystyried wrth gyflawni gwaith ar goed, fel:

* Deddf Bywyd Gwyllt a Chefn Gwlad 1981 (fel y'i diwygiwyd) – sy’n diogelu adar gwyllt, eu hwyau, eu cywion a'u nythod.
* Rheoliadau Gwarchod Cynefinoedd a Rhywogaethau 2017 – sy’n rhoi amddiffyniad ychwanegol ar gyfer ystlumod sy'n nythu yn y coed.
* Deddf yr Amgylchedd (Cymru) 2016

Gellir gofyn am ragor o gyngor ynghylch materion sy'n gysylltiedig â’r pwnc hwn drwy adran Bioamrywiaeth yr awdurdod.

## **Perthi Uchel**

Mae deddfwriaeth sy'n ymwneud â pherthi uchel sy'n tyfu ar dir sy'n effeithio ar eiddo cyfagos. Gellir gofyn am gyngor ynghylch materion o'r fath drwy is-adran Gorfodi'r Gwasanaethau Cynllunio.

## **Gosod coed newydd**

Bydd adegau wrth ddilyn y canllawiau uchod lle bydd angen torri coed. Anogir tirfeddianwyr i ddilyn canllawiau bioamrywiaeth a phlannu coed newydd yn ôl y gymhareb 3:1 a awgrymir mewn deddfwriaeth gyfredol.

I gloi, mae'r cynllun rheoli hwn wedi'i ddatblygu i'w ddefnyddio fel offeryn i ddarparu trywydd archwilio o'r camau a gymerwyd mewn ymateb i risg bosib. Bydd manylion sy'n gysylltiedig ag archwiliadau coed yn cael eu cofnodi mewn fformat adferadwy, yn ogystal â'u cofnodi'n gywir am gyfnod o 30 mlynedd fel y gellir eu defnyddio i gynorthwyo'r awdurdod i amddiffyn hawliadau ynghylch eiddo, niwed personol neu esgeulustod. Bydd y cynllun rheoli hwn yn dangos bod yr awdurdod wedi arfer ei ddyletswydd drwy ddefnyddio “gofal rhesymol” a'i fod yn cymryd camau priodol yn ôl yr angen i amddiffyn aelodau’r cyhoedd a gweithwyr.

Mae coed mewn ardaloedd coetir yn codi materion gwahanol i goed ar strydoedd ac mewn parciau a mannau agored, ac felly maent yn destun prosesau rheoli gwahanol. Am y rheswm hwn, mae coetiroedd wedi'u heithrio o’r cynllun rheoli hwn. Lle bo coed unigol mewn coetir yn gyfagos i eiddo, priffyrdd ac ardaloedd sy'n agored i'r cyhoedd, bydd y canllawiau yn y ddogfen hon yn berthnasol.

# **Manylion Cyswllt**

Dylai unrhyw un sy’n ceisio cyngor ar faterion sy'n ymwneud â choed ar dir yn y fwrdeistref sirol gysylltu â’r cyngor drwy'r manylion cyswllt isod:

[www.npt.gov.uk](http://www.npt.gov.uk)

♣ Os yw'r ymholiad yn ymwneud â diogelu coed a

gorchmynion cadw coed presennol, cysylltwch drwy ddefnyddio'r manylion canlynol:

Gwasanaethau Cynllunio – Gorfodi

01639 686779

E-bost:  PlanningEnforcement@npt.gov.uk

♣ Os yw'r goeden ar dir y cyngor ac mae gennych ymholiad cyffredinol, cysylltwch drwy ddefnyddio'r manylion cyswllt canlynol:

www.npt.gov.uk

01639 686868

♣ Ar gyfer materion Bioamrywiaeth, cysylltwch drwy ddefnyddio'r manylion canlynol:

01639 686221

biodiversity@npt.gov.uk

*Gwefannau defnyddiol*

www.cyfoethnaturiolcymru.gov.uk